User:Saajidthepro/sandbox

ஜூ சியாட் சாலை ஜூ சியாட் சாலை (Joo Chiat Road) சிங்கப்பூரின் கிழக்குப் பகுதியில் அமைந்துள்ள பாதுகாக்கப்பட்ட, பழமையான பகுதிகளைக்கொண்ட ஒரு முக்கியமான சாலையாகும். இது கேலாங் சிராய் மற்றும் மரின் பரேட் சாலைக்கு மத்தியில் அமைந்துள்ளது.

பொருலடக்கம்

1.பெயர்க் காரணம் 2.விளைநிலம் 3.சாலை வடிவமைப்பும் மக்கள் குடியேற்றமும் 4.வளர்ச்சி 5.செல்வந்த குடியிருப்புப் பகுதி 6.இன்றைய நிலை 7.அரசியல்

1. பெயர்க் காரணம் 1917-ஆம் ஆண்டிற்கு முன்பு ஜூ சியாட் சாலையானது, கான்ஃபிடரேட் எஸ்டேட் சாலை என்று அழைக்கப்பட்டது. அக்காலக்கட்டத்தில், இந்தச் சாலையின் பெரும்பான்மையான பகுதி, லிட்டில் என்னும் குடும்பத்தினருக்குச் சொந்தமாக இருந்தது. இச்சாலையையொட்டிய பெரும்பாலான நிலங்களுக்கு சியூ ஜூ சியாட் என்ற சீனர் உரிமையாளராக இருந்ததால், அவருடைய பெயரே பிற்காலத்தில் இச்சாலைக்குச் சூட்டப்பட்டது.

2. விளைநிலம் சியூ ஜூ சியாட், அல்சாகோஃப் மற்றும் லிட்டில் குடும்பத்தினரிடமிருந்து நிலங்களை வாங்கி, அன்று ஐரோப்பியர்களிடம் பெரும் வரவேற்பைப் பெற்றிருந்த ஜாதிக்காய், மிளகு போன்ற நறுமணப் பொருள்களின் செடிகளைப் பயிரிட்டார். 1903-ஆம் ஆண்டு சியூ ஜூ சியாட், ஹென்றி வில்லியம் கிரேன் என்பவரிடம் $35,000 வெள்ளிக்கு ஓர் ஏக்கருக்கும் அதிகமான நிலத்தை வாங்கித் தன் தோட்டத்தை விரிவுபடுத்தினார். பின்னாளில், இவர் தமது விளைநிலங்களைத் தென்னந்தோப்பாக மாற்றினார். கொப்பரை, பணம் கொட்டும் பயிராகச் செழித்தோங்கியது. தனது வணிக புத்திக்கூர்மை காரணமாக, சியூ ஜூ சியாட் பெரிய பணக்கார மிராசுதாரராக விளங்கினார்.

3. சாலை வடிவமைப்பும் மக்கள் குடியேற்றமும் 1913-ஆம் ஆண்டு சியூ ஜூ சியாட் தமது நிலத்தை மேலும் அதிகரிக்க, கான்ஃபிடரேட் எஸ்டேட் சாலையின் எல்லைக்கு உட்பட்ட ஐந்து கட்டடங்களை ஏலத்தில் விலைக்கு வாங்கினார். 1917-ஆம் ஆண்டின் தொடக்கத்தில் ஜூ சியாட் சாலை ஒரு மாட்டுவண்டித் தடமாகவே இருந்தது. அது சியூவின் சொந்தப் பராமரிப்பில் இருந்து வந்தது. பிறகு இச்சாலை, ஊரக வாரியத்தின் (Rural Board) அதிகாரத்திற்கு உட்பட்டது. அப்போது ஊரக வாரியம், கேலாங் சிராயிலிருந்து கடற்கரைக்கு மோட்டார் வாகனங்கள் மூலம் செல்வதற்கு ஒரு சாலை அமைக்க முனைந்தது. அக்காலத்தில் நகராட்சிக்குத் (Municipality) தனியார் நிலங்களைக் கையகப்படுத்தும் சட்டங்கள் ஏதும் இல்லாததால், சியூவின் சில நிலப்பகுதிகளைச் சாலை அமைக்கும் பணிக்காக வாங்க நகராட்சி முன்வந்தது. தமது நிலத்தில் போக்குவரத்து உள்கட்டமைப்பு ஏற்படுத்தப்போகும் நன்மைகளைத் தொலைநோக்குப் பார்வைகொண்ட சியூ உணர்ந்ததால், தமது நிலத்தை ஊரக வாரியத்திற்கு இலவசமாக வழங்கினார். அவருடைய பெருந்தன்மையின் காரணமாகவே, அச்சாலைக்கு ஜூ சியாட் சாலை என்று பெயரிடப்பட்டது. மக்கள் ஜூ சியாட் பகுதியிலும் கிழக்குக் கடற்கரை நெடுகிலும் அதிகமாகக் குடியேறத் தொடங்கியதால், வீட்டு வசதிக்குப் பெரிய கிராக்கி ஏற்பட்டது. இந்நிலையில் சியூ தமது நிலங்களை வீடுகள் கட்டுவதற்காகப் பிரித்து விற்பனை செய்தார். இன்று ஜூ சியாட் தன் வண்ணமயமான, பாரம்பரிய பிரனக்கான் கடைவீடுகளைக்கொண்டு சிறப்புற்று விளங்குகிறது. இது அன்றைய 1920 மற்றும் 1930களில் இருந்த குறுகிய தெருக்களை நமக்கு நினைவுபடுத்துகிறது. 4. வளர்ச்சி 1926-ஆம் ஆண்டு முதல், இரண்டாம் உலகப் போர் வரை ஜூ சியாட் சீனர்களின் பாரம்பரிய உறைவிடமானது. இதற்குக் காரணம் சீனர்களின் முந்திய பாரம்பரிய இடமான தெலுக் ஆயர் வட்டாரம் நெரிசல்மிக்க பகுதியாக மாறிவிட்டதே ஆகும். ஜூ சியாட் பகுதியில் பள்ளிகளும் அமைக்கப்பட்டன. 1923-இல் தெலுக் குராவ் தொடக்கப் பள்ளியும் 1933-இல் செயிண்ட் பேட்ரிக் பள்ளியும் கட்டப்பட்டன. புதிய சாலைகள் ஏற்படுத்தப்பட்டு நகரத்துடன் இணைக்கப்பெற்றன. 1932-இல் ரோமன் கத்தோலிக்க ‘ஹோலி ஃபேமிலி’ தேவாலயம் இப்பகுதியில் கட்டி முடிக்கப் பெற்றதும், அது யுரேசிய கத்தோலிக்க சமூகத்தினரை வெகுவாக ஈர்த்தது. 1926-ஆம் ஆண்டு பிப்ரவரி மாதம் 5-ஆம் நாள் மறைந்த போது சியூ ‘காத்தோங் கிங்’ என்று அழைக்கப்பட்டார்.

5. செல்வந்த குடியிருப்புப் பகுதி 1930-இல் சீ வியூ விடுதியும் சிங்கப்பூர் நீச்சல் மன்றமும் இங்குத் தோன்றியபோது, ஜூ சியாட், செல்வந்தர்களின் குடியிருப்புப் பகுதியாக மாறியது. ஒரு சிறிய நகரம் போல் ஜூ சியாட் உருவாக்கப்பட்டதால், ஐரோப்பியர்களும் பணக்காரச் சீனர்களும் ஆடம்பரமான கடற்கரைப் பங்களாக்களை இங்கு வாங்கினர். ஜப்பானியரின் ஆட்சிக்குப் பின்னர், தற்போதைய ஜூ சியாட் காம்ப்ளெக்ஸ் மலேசியா, புரூணை மற்றும் இந்தோனேசியாவிலிருந்து வந்த மலாய்க்காரர்களின் வர்த்தக மையமாக மாறியது,

6. இன்றைய நிலை 1993-ஆம் ஆண்டு ஜூ சியாட் பகுதி பாதுகாக்கப்பட வேண்டிய வட்டாரமாக அறிவிக்கப்பட்டது. இதன் விளைவாக இருபதாம் நூற்றாண்டின் தொடக்கக்காலத்தில் இருந்த கடைவீடுகள், பங்களாக்கள் ஆகியவற்றின் கட்டடக் கலை பாதுகாக்கப்பட்டு வருகின்றது. மேலும், இப்பகுதி பிரனக்கான் உணவு வகைகளை உண்பதற்கு ஏற்ற சிறந்த இடமாகவும் கருதப்படுகிறது. 2011-ஆம் ஆண்டு ஜூ சியாட் சாலையைச் சுற்றி அமைந்த பகுதி சிங்கப்பூரின் முதல் பாரம்பரிய நகரமாக அறிவிக்கப்பட்டது. பிரனக்கான் கலாச்சாரத்தை ஊக்குவிக்கும் நோக்கத்துடனேயே அந்த முயற்சி மேற்கொள்ளப்பட்டது.

7. அரசியல் ஜூ சியாட் முன்பு தனி நபர் தொகுதியாக இருந்தது. ஆனால், 2015-ஆம் ஆண்டு நடைபெற்ற பொதுத் தேர்தலில், இது மரின் பரேட் குழுத் தொகுதியின் ஒரு பிரிவாக இருந்தது. மரின் பரேட் குழுத் தொகுதியில் வெற்றிபெற்ற மக்கள் செயல் கட்சியைச் (PAP) சேர்ந்த நாடாளுமன்ற உறுப்பினர்களில், எட்வின் தொங் இப்போது ஜூ சியாட் பிரிவைக் கவனித்துக் கொள்கிறார்.

மேற்கோள்